TRC งานนี้มีฟื้น.!?
เริ่มมีความหวังอีกครั้ง !! สำหรับผู้ถือหุ้นรายย่อย 10,241 รายของบริษัท ทีอาร์ซี คอนสตรัคชั่น จำกัด (มหาชน) หรือ TRC
30 มิ.ย. 2562

สำนักข่าวรัชดา
เริ่มมีความหวังอีกครั้ง !! สำหรับผู้ถือหุ้นรายย่อย 10,241 รายของบริษัท ทีอาร์ซี คอนสตรัคชั่น จำกัด (มหาชน) หรือ TRC
หลังบริษัทแจ้งข่าวดี…คว้างานโครงการก่อสร้างระบบท่อส่งน้ำดิบอ่างเก็บน้ำคลองหลวง-ชลบุรี (งานวางท่อส่งน้ำ และก่อสร้างสถานีสูบน้ำ) ของบริษัทจัดการและพัฒนาทรัพยากรน้ำภาคตะวันออก จำกัด (มหาชน) หรือ EASTW มูลค่า 1,800 ล้านบาท ระยะเวลางาน 24 เดือน
นั่นเท่ากับว่า ปีนี้มีลุ้นที่ผลประกอบการจะฟื้นตัว…
TRC ทำมาหากินอยู่กับธุรกิจรับเหมาก่อสร้าง ซึ่งแบ่งเป็น 4 ประเภท ประกอบด้วย 1.ธุรกิจรับเหมาก่อสร้างงานวางระบบท่อ 2.ธุรกิจรับเหมาติดตั้งระบบวิศวกรรมและก่อสร้างโรงงานในอุตสาหกรรมพลังงานและปิโตรเคมี 3.ธุรกิจพัฒนาโครงการและการลงทุน และ 4.ธุรกิจต่างประเทศ
แต่…ที่ผ่านมามีปัญหาชีวิตทำให้ TRC ซบเซามาโดยตลอด
ต้นเหตุหลักมาจากโครงการเหมืองโปแตช ที่ TRC ถือหมวกอยู่ 2 ใบพร้อมกัน คือ ผู้ถือหุ้นใหญ่ในสัดส่วน 25.13% และผู้รับเหมาก่อสร้าง
ซึ่งก่อนหน้านี้คาดว่า จะเป็นตัวสร้างรายได้ให้กับ TRC เติบโตอย่างก้าวกระโดด…
เป็นสตอรี่ขายฝันที่ดันราคาหุ้น TRC ช่วงต้นปี 2559 พุ่งกระฉูด…พร้อม ๆ กับพาคนจำนวนมากไปค้างเติ่งอยู่บนยอดดอยนั่นแหล่ะ
เมื่อท้ายที่สุดแล้วโครงการเหมืองโปแตชต้องสะดุด จนถึงวันนี้ยังไม่มีความคืบหน้าแต่อย่างใด
กลายเป็นเนื้อร้ายที่ฉุดผลประกอบการของ TRC อย่างหลีกเลี่ยงไม่ได้ เนื่องจากต้องบันทึกด้อยค่าทางบัญชีต่อเนื่อง
โดยเฉพาะปีที่ผ่านมา ที่ TRC ตัดใจบันทึกด้อยค่าทางบัญชีทั้งหมดครั้งเดียว 2,094 ล้านบาท เพื่อหยุดเลือดไหลระยะยาว
ส่งผลให้งบปี 2561 TRC พลิกมาขาดทุนบักโกรกถึง 2,041 ล้านบาท จากปี 2560 มีกำไรสุทธิอยู่ที่ 92.78 ล้านบาท
เรียกว่า ยอมเจ็บ…เพื่อจบนั่นเอง !!
แต่หากเมื่อใดที่โครงการเหมืองโปแตชสามารถเดินหน้าต่อได้…TRC ก็สามารถกลับรายการสำรองนี้มาเป็นผลกำไรได้
แต่คำถามคือ จะเป็นเมื่อไหร่ ?? ซึ่งยังไม่มีใครตอบได้…
ที่จริงตั้งแต่ช่วงต้นปี TRC มีงานเข้ามาต่อเนื่อง…
ประเดิมด้วยเดือนก.พ. 2562  บริษัทลูกบริษัท สหการวิศวกร จำกัด คว้า 2 โครงการ ได้แก่ โครงการเปลี่ยนระบบสายไฟฟ้าอากาศเป็นสายไฟฟ้าใต้ดินโครงการรัชดาภิเษก-อโศก ของการไฟฟ้านครหลวง มูลค่า 2,205.42 ล้านบาท
และโครงการก่อสร้างทางหลวงหมายเลข 3304 สายแยกทางหลวงหมายเลข 315 (ดอนสีนนท์) – บรรจบทางหลวงหมายเลข 331 (แปลงยาว) ตอน 2 ของสำนักก่อสร้างทางที่ 2 กรมทางหลวง มูลค่า 558.88 ล้านบาท
ต่อมาเดือนมี.ค. TRC คว้างานโครงการออกแบบ จัดหาและก่อสร้างโรงงานผลิตกลีเซอรีน ของบริษัท บางจากไบโอฟูเอล จัดกัด มูลค่า 389.75 ล้านบาท
ล่าสุดเพิ่งคว้างานของ EASTW ที่มีมูลค่าสูงถึง 1,800 ล้านบาท…น่าจะเป็นงานกู้หน้าให้กับ TRC ได้
จึงน่าจับตาว่า ปีนี้อาจพลิกกลับมามีกำไร
แต่ก็น่าแปลกที่ราคาหุ้น TRC ไม่ค่อยตอบรับกับข่าวดีเอาซะเลย
หรือ TRC จะกลายเป็นหุ้นที่ตายด้านไปซะแล้ว…
…อิ อิ อิ…